PASS WARA L-IEĦOR Ta' EMANUEL AGIUS Forsi taħt dik il-blata hekk tqila Hemm il-ġawhar u d-deheb lest għalina, Dawk li x-xorti wisq drabi wegħditna, Biex wisq drabi imbagħad daħket bina. Forsi wara liwja oħra fix-xtajta Is-sireni qed igħannu sabiħ, Forsi hemm il-ġmiel mingħajr nikta Li s'issa aħna għadna qatt ma sibnieh. Forsi wara dik l-għolja hekk wieqfa Hemm il-ġenna li aħna fittxejna, Dik li meta ersaqna aħna lejha Bħal miraġġ dejem ħarbet minn ħdejna. Forsi l-għodwa li għada iżżernaq Iġġebilna is-setgħa mixtieqa Biex id-dinja kif ħlomna nġibuha, U ħolmitna, ma tibqax biss ħlieqa. Nibqgħu mexjin, u, pass wara l-ieħor, Fl-aħħar żgur illi nsibu ruħna hemm Fejn kull xewqa jew tiġi maqtugħa Jew għal dejjem ta' dejjem tintemm.